钦定古今图书集成/明伦汇编/官常典/第566卷 > 李继昌
## 钦定古今图书集成/明伦汇编/官常典/第566卷 > 李继昌

按《宋史李崇矩传》：“崇矩子继昌，字世长。初，崇矩与太
祖同府厚善，每太祖诞辰，必遣继昌奉币为寿。尝畀
弱弓轻矢，教以射法。建隆三年，荫补西头供奉官。太
祖欲选尚公主，崇矩谦让不敢当，继昌亦自言不愿。
崇矩亟为继昌聘妇，太祖闻之，颇不悦。开宝五年，选
魏咸信为驸马都尉，继昌同日迁如京副使。崇矩出”
华州，补镇国军牙职。入为右班殿直、东头供奉官，监
大名府商税，岁课增羡。会诏择廷臣有劳者，府以名
闻。丁外艰，服阕，授西京作坊副使。淳化中，齐饥多盗，
命为登、莱、沂、密七州都巡检使。至道二年，蜀贼平，馀
党颇啸聚，拜西京作坊使、峡路二十五州军捉贼招
安都巡检使，旋改兵马钤辖。贼酋喻《雷烧》者久为民
患，以金带遗继昌，继昌伪纳之，贼懈不设备，因掩杀
之。进西京左藏库使。咸平三年，王均乱蜀，与雷有终、
上官正、石普同受诏进讨，砦于城西门。贼忽开城伪
遁，有终等各以所部径入，继昌觉，亟止之，不听，因独
还砦。贼果闭关发伏，悉陷之，有终等仅以身免，继昌
安堵如故。所部诸校闻城中战声，泣请引去，继昌曰：
“吾位最下，当俟主帅命。”是夕，有终驰报至，徙继昌屯
雁桥门。三月，破弥牟砦，斩首千级，大获器仗，进逼鱼
桥门，均脱走，继昌入城，严戒部下无扰民者，获妇女
童幼置空寺中，俟事平遣还其家。继昌急领兵追贼，
至资州，闻均枭首，乃还。以功领奖州刺史，俄知青州，
入掌军头引见司。景德二年，将幸澶州，遣先赴河上
给诸军铠甲。辽人请和，欲近臣充使，乃令继昌与其
使姚东之偕诣辽部，俄与韩杞同至行在。及辽人聘
至，又命至境首接伴，寻擢为西上阁门使。三年，又副
任中正使契丹。是冬，将朝陵寝，以汝州近洛，卫兵所
驻，命知州事兼兵马钤辖。驾还，召归，出知延州兼鄜
延路钤辖。大中祥符元年，进秩东上阁门使。俄以目
疾，求归京师，入对，劳问再三，遣尚医诊视，假满仍给
以奉。少愈，令枢密院传旨，将真拜刺史，复任延安。继
昌以疾表求休致。未几，改右骁卫大将军，领郡如故。
祀汾阴，留为京师新城巡检钤辖，改左神武军大将
军，权判右金吾街仗。其子遵勗尚万寿长公主。天禧
初，主诞日，邀继昌过其家，迎拜为寿。帝知之，密以袭
衣、金带、器币、珍果、美馔赐之。翌日，主入对，帝问继昌
“彊健能饮食”，拜连州刺史，出知泾州。表求两朝御书
及谒拜诸陵，皆许之。二年冬，卒，年七十二。遣中使护
榇以归。录其子赞善大夫文晟为殿中丞，殿直文旦
为侍禁。继昌性谨厚，士大夫乐与之游，为治尚宽，所
至民怀之。任峡路时，与上官正联职。正残忍好杀，尝
有县胥护刍粮，地远后期，正令斩之，继昌徐为解贷
焉。郑伸者，早死，其母贫饥，尝诣继昌乞丐，家人竞前
诟逐。继昌召见，与白金百两，时人称之。